กองทุนดัชนี SET50 ถูกขายสัญญา Call options “ฤดูปันผล” กด SET ร่วงหนัก!
กองทุนดัชนี SET50 ถูกขายสัญญา Call options “ฤดูปันผล” กด SET ร่วงหนัก! โบรกแนะกลยุทธ์ลงทุนดัชนี S50H22 หากอ่อนตัวลงไม่หลุดกรอบ 975-967 จุด ทยอยปิดสถานะขายทำกำไร
กองทุนดัชนี SET50 ถูกขายสัญญา Call options “ฤดูปันผล” กด SET ร่วงหนัก! โบรกแนะกลยุทธ์ลงทุนดัชนี S50H22 หากอ่อนตัวลงไม่หลุดกรอบ 975-967 จุด ทยอยปิดสถานะขายทำกำไร
27 ม.ค. 2565

ผู้สื่อข่าวรายงานว่า สถานการณ์ตลาดหุ้นไทยวันนี้ 27 ม.ค. 2565 ปิดตลาดภาคเช้าดัชนี SET Index ปรับตัวลงหนัก โดยปิดที่ระดับ 1,625.75 จุด ลบ 17.69 จุด หรือลดลง 1.08% ด้วยมูลค่าการซื้อขาย 57,266.31 ล้านบาท
โดยนักวิเคราะห์ประเมินว่าดัชนีอ่อนตัวลงตามตลาดหุ้นในภูมิภาคเอเชีย หลังจากผลประชุมธนาคารกลางสหรัฐ (เฟด) คงอัตราดอกเบี้ยตามคาด พร้อมระบุว่าเฟดจะยังคงปรับลดวงเงิน QE ในเดือนก.พ. 2565 พร้อมกับการเริ่มปรับขึ้นอัตราดอกเบี้ยในเดือนมี.ค.2565 อีกทั้งไม่ปฏิเสธโอกาสที่จะปรับขึ้นดอกเบี้ยได้มากกว่า 0.25% แต่ยังไม่ให้ความชัดเจนในการปรับลดงบดุล ทำให้เกิด sentiment เชิงลบในตลาดต่างประเทศรวมถึงตลาดหุ้นไทยด้วยเช่นกัน
นอกจากนี้ตลาดหุ้นไทยยังมีแรงกดดันหลังจากเข้าสู่ฤดูกาลประกาศจ่ายเงินปันผลของบริษัทจดทะเบียน (บจ.) ซึ่งนักลงทุนลงทุนในกองทุนดัชนี SET50 สามารถขายสัญญา Call options บนดัชนี SET50 ก่อนหุ้นขนาดใหญ่หลายๆตัวขึ้นเครื่องหมาย XD เมื่อหุ้นขึ้น XD ดัชนี SET50 ปรับตัวลง ราคา Call options ก็จะปรับลดลงเช่นกัน
สืบเนื่องจากในตลาดการลงทุนที่มีเครื่องมือ และผลิตภัณฑ์ทางการเงินที่หลากหลาย หากนำเครื่องมือเหล่านั้นมาใช้ให้เป็นประโยชน์ อาจจะสามารถคงผลกำไรจากเงินปันผลได้  เช่น การใช้ตราสารอนุพันธ์  (Options) ตราสารอนุพันธ์สามารถนำมาใช้ทำกลยุทธ์ได้หลากหลาย เช่น Straddle,Butterfly,Bull call ขึ้นอยู่กับจุดประสงค์ และมุมมองต่อตลาด โดยมีกลยุทธ์ในการคงผลกำไรเงินปันผลคือ Covered  call  ซึ่งทำได้ด้วยการซื้อสินทรัพย์  และขาย  Call options  (สิทธิ์การซื้อที่ราคาที่ตกลงไว้) บนสินทรัพย์นั้น
สำหรับนักลงทุนที่มีหุ้นจ่ายปันผลทำการขายสัญญา ‘Deep-in-the-money*’ Call options บนหุ้นนั้นหนึ่งวันก่อนขึ้น XD ในวันที่หุ้นขึ้น XD ราคาหุ้นจะตกลงตามเงินปันผล ราคา Call options ก็จะปรับลดลง ใกล้เคียงกัน แล้วนักลงทุนสามารถซื้อ Call options กลับมาที่ส่วนต่างใกล้เคียงกับ Dividend และรอรับ Dividend จากหุ้น ถึงแม้ตลาดทุนไทยจะยังไม่สามารถทำสัญญา Options  กับหุ้นรายตัวได้  แต่นักลงทุนสามารถนำมาประยุกต์ใช้กับการถือกองทุนดัชนี เนื่องจากเวลาที่หุ้นในดัชนีจ่ายเงินปันผล ดัชนีก็จะลดตามเช่นกัน
อย่างไรก็ตามนายตลาดประเมินเบื้องต้นว่า SET50 ควรต้องลงมาอีก 5-7 จุด ผลดังกล่าวเลยส่งผลให้มีการลากเอา TFEX ลงมาก่อน จึงส่งผลให้ดัชนี SET Index ปรับตัวลง
ขณะที่มุมมองบริษัท วายแอลจี บูลเลี่ยน แอนด์ ฟิวเจอร์ส จำกัด ระบุว่า แนวโน้มดัชนี S50H22 แม้ว่าวานนี้ดัชนีสร้างระดับสูงสุดใหม่จากวันก่อนหน้า แต่ช่วงที่ผ่านมาดัชนีมีการแกว่งตัวผัวผวน เมื่อดัชนีปรับตัวขึ้นก็มีแรงขายสลับเข้ามาอย่างชัดเจน แสดงให้เห็นแรงซื้อค่อนข้างจำกัด ขณะที่ดัชนีปรับตัวขึ้นมาแล้วในระดับหนึ่ง หากวันนี้ดัชนีปรับตัวขึ้นต่ออาจไม่สามารถยืนเหนือแนวต้านโซน 988-990 จุด ได้หากไม่มีปัจจัยบวกใหม่ๆ เพิ่มเติม ทั้งนี้ดัชนีอาจเกิดแรงขายทำกำไรเพิ่มขึ้น
สำหรับกลยุทธ์การลงทุนนั้นอาจเปิดสถานะขายในบริเวณ 988-990 จุด (ตัดขาดทุนหากดัชนีสามารถยืนเหนือ 990 จุดได้) เน้นกำไรระยะสั้น โดยรอจังหวะการเหวี่ยงตัวของดัชนี หากดัชนีอ่อนตัวลง ไม่หลุดกรอบ ด้านล่างบริเวณ 975-967 จุด ทยอยปิดสถานะขายทำกำไร หรือ หากรับความเสี่ยงได้เปลี่ยนมาเปิดสถานะซื้อบริเวณโซนแนวรับ 967 จุด เพื่อลงทุนระยะสั้นจากการแกว่งตัว
